정조 6년 · 목
領議政徐命善曰。備堂進不進單子修正而禁將李敬懋入闕之後。以病不得入侍矣。予曰。禁將之病果何如。命善曰。關膈甚重。擔曳出去矣。命善等曰。臣等俄於閤外。伏見備忘記下者。有解枷之命。而又以有已例爲敎。臣等雖未知其已例之如何。而澤徵之罪。豈有一半分可恕之道乎。伏願亟收澤徵解枷之命焉。予曰。予意豈無攸在乎。澤徵疏語。雖極凶慘。究其事則情也。有白之疏。言言絕悖。窮凶。究其事則跡也。情跡有異。故欲爲輕重於其間也。命善等曰。若於重囚而解枷。則安有囚南間之意乎。重獄體防奸弊之道。決不可解枷矣。予曰。予非不畏乎此也。有源之所供。捕將詳言之。李桂國曰。當初澤徵疏出之前。有白與澤徵相議同呈矣。澤徵先呈前疏。故有白後有此疏。而有白之疏。亦澤徵之意云。以此究之。其所爛熳之狀。昭不可掩矣。命善等曰。俄於陳達。而未蒙許可矣。有源之供。如此無疑。則澤徵之罪。於此畢露矣。乞收成命焉。予曰。天下事莫過於順物情。然後可以解惑矣。有白之疏。通一篇皆是詬辱之說。屬於上躬事。予不必索言。而語逼 慈聖。然耶云云之說。豈臣子所敢發口之事耶。且於毋事之地。比之不敢比之處。擬之不敢擬之事。亂臣賊子何代無之。而如許凶疏。往牒所無。此則決不可尋常處之。至於澤徵疏。則插入句語。隱然說本。驟看則似無深罪之端。或有稱名疏者云。人心之誑惑。亦已甚矣。是以俄下解枷之命。蓋出於待其情跡之畢更爲處分。非是顧惜一澤徵而然也。命善等曰。如有一分秉彝之心者。一見此疏。蓋知其凶慘。孰不憤惋乎。前者上疏。已渠斷案。而今於有白。腸肚相連。聲氣暗通。於此於彼。治獄之道。不可以輕重處之也。予曰。有源之招。雖曰無疑。有異於有白。有白鞠招。更發其綢繆同情之狀。則雖加此之刑。未爲不晩。俄下備忘。實有深量矣。禮曹判書徐有鄰曰。和應之跡。今已綻露無餘。若於此囚而解枷。則國法之所傷。已無可言。獄體之疏虞。莫甚於此矣。予曰。大義所在。如日中天。人皆得而見之。然後方知光明正大。豈可以一有源之招爲斷案耶。昔在 長陵朝仁居之獄。崔晛緊逆招。而以晛在臺閣時善於言事。特命勿問。至今爲盛事矣。今於澤徵。非不欲嚴加處分。而向者之疏。托以應旨。有情無情姑舍。亦係言事。語意雖極凶慘。人多未曉。若於鞠招畢露之後。以正典刑。則豈不光明正大乎。命善等曰。此等凶疏。不可以言事論也。有白爲澤徵指使。則其在王章。難逭巨魁之誅。不可一刻容貸。況於解枷乎。予曰。丙丁之獄。皆出於誑惑人心。以售其計。而今者澤徵以疑似之事。先發於前。有白詬罵之說。繼發於後。誑惑人心之狀。反有甚於丙丁之逆。朝廷有何負於渠輩。而渠輩之自干王章。乃如是耶。命善曰。從古惡逆。不知何限。而豈構虛鑿空之事。肆然筆之書登章奏者乎。誑惑人心。網打朝紳之計。自可難掩矣。有隣曰。澤徵發之於前以售誑有白應之於後。全事詬辱。其和應情節。締結腸肚。於斯畢露。覆載難容。乞賜處分焉。予曰。瀜結醞釀之罪。不道談笑而處之。大底怪鬼輩。疊生層出。猶不革心。犯我邦憲。此無他。近來朝廷之上。不得寧謐。朝東暮西。靡有止泊。安得此輩之不然也。予深以爲慨也。命善等曰。白徵之罪。可勝誅哉。臣等謂如捕廳刑曹之例。姑先設鞫嚴問。期於得情。以爲待用刑。快正王法之地宜矣。予曰。雖非其時。事係至重。何礙於是。予則謂用刑。命善曰。兩賊醞釀之狀。排布之跡。極爲叵測。豈無意外之慮乎。設鞫不可遲延矣。左議政洪樂性曰。一番納供。難以取服。不可不施威嚴問矣。右議政李福源曰。旣是鞫囚則豈有囚之而已。不覈節之理哉。予曰。推鞫非不欲爲之。而獄情若得漏泄。則此是人鬼關頭。豈非深處耶。必可審愼防守。無或疏漏。然後可保無他。此則惟在於卿等矣。副司直李柱國曰。漏泄獄情。是係紀綱。臣於捕廳推覈時。擧行三四人外。亦不入之矣。予曰。此時人心。有不可恃。豈無種種漏泄之事也。旣入鞫囚者。已無可言。而雖出於招辭。不無從輕重參量之道。則豈非人鬼關頭耶。予之所慮。只有漏泄獄事。大抵如澤徵者。立朝四十餘年。必多相親之人。若以相親之人。順口亂招。則人之疑懼。自相不保。此則不必問之。只以今番同議之人發問。命善等曰。臣亦熟知矣。樂性曰。此賊此事。必有不逞之徒。慫惠之致。尤極憤痛矣。至於郞今廷臣。豈或有參涉之理乎。予曰。卿言是矣。爲今日臣子者。豈有間也。命善曰。推鞠不可不卽卽爲之之事矣。有隣曰。今承下敎。輿情之抑鬱。可以少舒矣。予曰。昨日政院之請罪禁府都事。甚得體矣。罪人發捕之後。搜探文書。卽是不易之典。而多時遲滯。此亦稽忽之一端矣。命善曰。都事擧行。甚爲怪駭矣。予曰。兩囚之情狀。實有不可知者。聲氣何以相通。腸肚何以相連也。有白之疏。全事詬辱。言之污口。而澤徵之疏。以虛妄之說。遂誑惑之計。至芟刈斬伐之語。肆然書出。宿處難妄。雖有顧惜之心。安敢若是。人心世道。何以至此之極也。命善曰。有白之事。非渠自斷。澤徵之疏。亦非渠心。窩窟未破。情節未露。實非細憂也。予曰。今者緩獄。全出於反側者自安之意。認賊子推心置腹。豈非鎭安之道乎。命善等曰。聖敎至此。孰不欽仰。至於今番之事。發其根柢。然後可無浚慮矣。予曰。禁府堂卽備員然後。可以開坐矣。右承旨金宇鎭曰。禁府都事中老病人。以閒司相換事命下矣。招問本府吏。則本無老病人云。予曰。昨日本府以沈擇之入直云。豈於此時。以不解事之人守府乎。不可無變通。以年老人及沈擇之。相換閒司。吏曹判書李命植曰。禁府都事中。向以還差人。雖爲仕滿。有待下敎陞遷之命矣。今可相換之人。皆在其中。未知何以爲之乎。予曰。飭已施矣。何拘於是。以此意出擧條也。命善曰。判義禁來詣闕外云矣。予曰。何不入侍也。命善曰。懲討義重。不得不入城。而難以備堂入侍云矣。予曰。過矣。命判義禁金鍾秀進前。予曰。近來卿之親病何如。鍾秀曰。尙未差復矣。兵曹判書鄭好仁曰。頃於褒貶啓目中。訓鍊僉正以中字書送。而臣䑃不覺察。以上字混書入啓。臣則惶恐待罪矣。予曰。其貶目云何。好仁曰。損體宜警云矣。予曰。旣以損體爲目。則安可書上乎。覺察之後。何不卽爲首實。而今始筵奏耶。兵判斷無他情。而今此所奏。殆同分疏。此不過一字之失。累徑入侍。昨又呈疏。則何無一言及之耶。事近稽忽。跡涉掩置。甚非矣。予曰。俄已下敎矣。渠亦北面於今日。則焉敢於毋事之地。以窮凶絕悖之說。肆然書道。以及於誣我慈聖乎。人心世道。至於此極。他尙何說。命善曰。此全出於誑惑之計。必有指嗾者矣。予曰。此之謂誑惑。猶屬歇後。自首至末通一篇。皆是詬辱朝廷之說。伊時諸承旨。皆無人色。而藥房提調至有徑出之事。此是徑出聲討之不暇。安可徑出也。甚可怪矣。 慈聖大計。至謂然耶云云。刑判亦見之乎。刑曹判書李性源曰。臣於伊曰。適在政院。皆已見之。誠亘萬古所無之逆也。予曰。予於澤徵。豈有一分顧惜之意也。以方寸可揆諸千里。難拂者人情。人情如水之趍下。夫何以逆之。仔細看過。然後可知其疏之陰慘。是以跡則未彰。而乾道昭昭。今番有白之事出矣。十一字六字之說。已極醜悖。而至於言及慈聖處。自上亦不可向道於臣下。臣下固不敢容喙於其間。所謂有白。貧賤無依。救死不贍之類也。澤徵自開城經歷遞來之後。多聚財貨。給錢於有白。圖出凶疏。渠自誑惑於前。買人詬辱於後者。詞證具著。明若觀火。然以渠前疏觀之。則人多未知其情狀之凶慝悖惡。是故欲輕於有白。以解世人之感。予意豈無攸在也。予詢判義禁。金鍾秀曰。疑亂世情。誣毀君父。鑿空說去。必售其計者。亂賊之本來伎倆。此臣所嘗腐心痛骨者也。自丙丁以來。亂逆層生。疊出全事誑惑人心。誣毀君父。而今此之凶逆。有深於丙丁之獄。卽往牒所無之變怪也。聖敎至此。如有一分可恕之道。則臣等將順之不暇。豈敢覆逆乎。推鞫卽爲擧行。情節期於査得。或有輕重。則其時處分。似不脫矣。予曰。臺諫備員。然浚推鞫時可以進去耶。命善曰。然矣。予曰。禁府都事丁志儉有老母云。今日政。亦爲相換好矣。命植曰。七月初三日。爲仕滿之日。他司無窠相換處矣。予曰。然則陞六。命植曰。仕未滿前。似難陞擬矣。命善曰。都政時。旣有未滿十日以上陞遷之例。今承筵敎。似無礙矣。予曰。如有窠。今日政擧行。予曰。夢麟移送刑曹。然後可以推覈。捕將以此擧行。命備堂先退。予曰。諸罪人問目。大臣相議以代撰爲之。